Ραγδαίες οι πολιτικές εξελίξεις. Καπνός εκλογών βγήκε από την ευρεία σύσκεψη που έγινε στη Βουλή υπό την προεδρία του πρωθυπουργού Αλέξη Τσίπρα, ο οποίος από το πρωί είχε στο Μέγαρο Μαξίμου συναντήσεις με τους στενούς του συνεργάτες προκειμένου να «κλειδώσουν» οι αποφάσεις και δρομολογηθούν οι πολιτικές εξελίξεις, αξιολογώντας πάντα τη χρονική συγκυρία.

Προκρίθηκε το σενάριο άμεσων εκλογών στις 20 Σεπτεμβρίου. Ο Αλέξης Τσίπρας θα απευθύνει μήνυμα προς τον ελληνικό λαό στις 8 και στη συνέχεια ο κ. Τσίπρας θα επισκεφτεί τον Πρόεδρο της Δημοκρατίας. Δεν θα δοθούν διερευνητικές εντολές και αμέσως μετά θα δρομολογηθεί ο ορισμός της υπηρεσιακής κυβέρνησης, ως επικεφαλής της οποίας ακούγεται η Πρόεδρος του Αρείου Πάγου Βασιλική Θάνου. Ο κ. Τσίπρας ενημερώνει τώρα τους αρχηγούς των κομμάτων για τις αποφάσεις του. Ωστόσο η ΝΔ διαψεύδει τα περί επικοινωνίας του πρωθυπουργού με τον πρόεδρο του κόμματος Βαγγέλη Μεϊμαράκη χαρακτηρίζοντας τις σχετικές διαρροές ως πολιτική αγυρτία. Κυβερνητικοί κύκλοι πάντως, ανέφεραν ότι δεν έχει υπάρξει ακόμη επικοινωνία του πρωθυπουργού με τον πρόεδρο της Νέας Δημοκρατίας, και πως αυτό πρόκειται να γίνει αργότερα.

Μοιράσου το άρθρο: